Komisijos reglamentas (EEB) Nr. 2233/92
1992 m. liepos 31 d.
nustatantis specialių priemokų už pieninių bandų išlaikymą Azorų salose taikymo išsamias taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. birželio 15 d. Tarybos reglamentą (EEB) Nr. 1600/92 dėl konkrečių priemonių, taikomų Azorų ir Maderos saloms dėl tam tikrų žemės ūkio produktų [1], ypač į jo 24 straipsnio 6 dalį,
atsižvelgdama į 1985 m. birželio 11 d. Tarybos reglamentą (EEB) Nr. 1676/85 dėl apskaitos vieneto vertės ir bendroje žemės ūkio politikoje taikytinų perskaičiavimo kursų [2] su paskutiniais pakeitimais, padarytais Reglamentu (EEB) Nr. 2205/90 [3], ypač į jo 12 straipsnį,
kadangi Reglamento (EEB) Nr. 1600/92 24 straipsnio 4 dalis numato konkrečias metines priemokas už melžiamų bandų, kurias sudaro ne daugiau kaip 78000 karvių, išlaikymą;
kadangi siekdama palengvinti paraiškų patikrą, atitinkama valstybė narė turėtų imtis reikiamų priemonių, kad minėta priemoka nebūtų naudojama kitais nei numatyta tikslais, ir kadangi yra numatyta, kad Komisijos darbuotojams turi būti pranešama apie tai, ar sistema veikia tinkamai;
kadangi Reglamente (EEB) Nr. 1600/92 numatyta sistema įsigaliojo 1992 m. liepos 1 d.; o išsamios jos taikymo taisyklės turėtų įsigalioti tą pačią dieną;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pagal Reglamento (EEB) Nr. 1600/92 24 straipsnį gamintojai turi teisę pateikti paraišką dėl konkrečios metinės priemokos už pieninių bandų išlaikymą.
2. Pagalba, sudaranti 80 ECU už vieną karvę, perskaičiuojama pagal žemės ūkio perskaičiavimo kursą, galiojantį pirmąją mėnesio, kurį pateikiama paraiška dėl priemokos, dieną.
3. Gamintojai, norėdami gauti priemoką, privalo kompetentingai institucijai įrodyti, kad paraiškos pateikimo dieną jie tiekia pieną ir pieno produktus iš jiems priklausančių ūkių.
Be to, priemoka skiriama tuo atveju, jeigu gavėjas įsipareigoja:
- 12 mėnesių nuo paraiškos pateikimo dienos tiekti pieną ir pieno produktus,
- 12 mėnesių ūkyje laikyti tokį pieninių karvių skaičių, kurį nurodė pateikdamas parašką dėl priemokos.
2 straipsnis
Portugalija imasi visų reikiamų priemonių, užtikrinančių, kad:
a) priemokos būtų skiriamos už ne daugiau kaip 78000 karvių;
b) kasmet būtų nustatomas vienas bendras laikotarpis, skirtas paraiškoms dėl priemokų pateikti;
c) būtų nustatytos išsamios paraiškose nurodyto karvių skaičiaus monitoringo taisyklės;
d) būtų nustatytos kitos išsamios taisyklės, įskaitant taisykles, garantuojančias priemokų mokėjimą tik pieno ūkiams.
3 straipsnis
1. Jeigu atlikus patikrinimą nustatoma, kad galvijų, už kuriuos faktiškai gali būti skiriama priemoka, skaičius yra mažesnis už skaičių, nurodytą paraiškoje dėl priemokos, priemoka nemokama nepažeidžiant 2, 3 ir 4 dalių.
2. Jeigu galvijų skaičiaus sumažėjimas gali būti siejamas su gamtinėmis aplinkybėmis, turinčiomis įtakos bandos išgyvenimui, priemokos mokamos už galvijų, už kuriuos faktiškai gali būti skiriama priemoka, skaičių, jei priemokos gavėjas kompetentingai institucijai raštu praneša apie šias aplinkybes per 10 dienų nuo jų atsiradimo.
3. Gamintojai ir toliau turi teisę gauti priemoką už galvijų, už kuriuos faktiškai gali būti skiriama priemoka, skaičių, jeigu jie negalėjo įvykdyti 2 straipsnyje numatyto įpareigojimo dėl force majeure. Gamintojai kompetentingoms institucijoms praneša apie tokias aplinkybes per 10 dienų nuo jų atsiradimo.
4. 2 ir 3 dalyse nepaminėtais atvejais, kai skirtumas tarp galvijų, už kuriuos faktiškai gali būti skiriama priemoka, ir paraiškoje nurodyto skaičiaus yra mažesnis nei 5 % arba ne daugiau nei viena karvė, kai paraiškoje nurodyta 20 arba mažiau galvijų, priemoka mokama už galvijų, už kuriuos faktiškai gali būti skiriama priemoka, skaičių atimant 20 %, jei, kompetentingos institucijos nuomone, neteisinga deklaracija nebuvo teikta tyčia ar dėl didelio aplaidumo.
5. Nepagrįstai išmokėtos priemokos grąžinamos kartu sumokant valstybės narės nustatyto dydžio palūkanas, skaičiuojamas nuo priemokos sumokėjimo iki jos išieškojimo dienos.
6. Jeigu taikant 1 dalį kompetentinga institucija nustato, kad neteisingi deklaracija buvo pateikta tyčia arba dėl didelio aplaidumo, juos pateikęs gamintojas neturi teisės gauti priemokos už 12 mėnesių, skaičiuojant nuo dienos, kai tai buvo nustatyta.
4 straipsnis
Per tris mėnesius nuo šio reglamento įsigaliojimo dienos Portugalija praneša Komisijos darbuotojams apie priemones, kurių ji ėmėsi pagal 2 straipsnį, įskaitant įvestą kontrolės sistemą.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1992 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. liepos 31 d.